מארי-ז'וזה פרק

מארי-ז'וזה פרק (בצרפתית: Marie-José Pérec, נולדה ב-9 במאי 1968) היא אתלטית צרפתייה, אלופה אולימפית זוכת 3 מדליות זהב משתי אולימפיאדות (אטלנטה 1996 וברצלונה 1992), זכתה פעמיים ברציפות ופעמיים אלופת עולם (טוקיו 1991 וגטבורג 1995) בריצת 400 מטר. כמו כן היא מחזיקה בשיא האולימפי בריצה זו. בעלת התוצאה הרביעית בטיבה בעולם בריצה זו בכל הזמנים.

בטקס הפתיחה של אולימפיאדת פריז 2024 זכתה לכבוד להדליק את הלפיד האולימפי ביחד עם הג'ודוקא טדי רינר.

== ביוגרפיה ==
פרק נולדה בבאס-טר, בירת המחוז של גוואדלופ.

באולימפיאדת סיאול (1988) סיימה פרק במקום 32 בריצת 200 מטר בתוצאה של 24.22 שניות. בשלב המוקדמות היא קבעה תוצאה של 23.49 שניות. 

באליפות אירופה באתלטיקה באולם שנערכה בהאג, הולנד בפברואר 1989 זכתה פרק במדליית זהב בריצת 200 מטר בתוצאה של 23.21 שניות.

באליפות אירופה באתלטיקה שנערכה בספליט (אז יוגוסלביה כיום קרואטיה) בשנת 1990 זכתה פרק במדליית ארד בריצת 400 מטר בתוצאה של 50.84 שניות, אחרי גריט ברוייר (49.50 שניות) ופטרה מילר (50.51 שניות) שתיהן ממזרח גרמניה. נוסף לכך, היא סיימה במקום חמישי בריצת שליחות 4x400 מטר בתוצאה של 3:25.12 דקות, אחרי המנצחת מזרח גרמניה (3:21.02 דקות).

===אלופת עולם===
באליפות העולם באתלטיקה שנערכה בטוקיו, יפן בשנת 1991 זכתה פרק במדליית זהב בריצת 400 מטר בתוצאה של 49.13 שניות, לפני גריט ברוייר (49.42 שניות) וסנדרה מאיירס מ ספרד (49.78 שניות).

===אלופה אולימפית===
באולימפיאדת ברצלונה (1992) זכתה פרק במדליית זהב בריצת 400 מטר בתוצאה של 48.83 שניות, לפני אולגה בריזגינה מהמשלחת המאוחדת (49.05 שניות) וקסימנה רסטרפו מקולומביה (49.64 שניות). נוסף לכך, היא סיימה במקום רביעי בריצת שליחות 4x100 מטר בתוצאה של 42.85 שניות, המנצחת הייתה ארצות הברית (42.11 שניות). בשלב המוקדמות הרביעייה הצרפתית קבעה תוצאה של 42.58 שניות, זמן שהיה מספיק למדליית ארד. 

באליפות העולם שנערכה בשטוטגרט, גרמניה בשנת 1993 סיימה פרק במקום רביעי בריצת 200 מטר בתוצאה של 22.20 שניות, המנצחת הייתה מרלין אוטי מג'מייקה (21.98 שניות).

===אלופת אירופה===
באליפות אירופה באתלטיקה שנערכה בהלסינקי, פינלנד בשנת 1994 זכתה פרק בשתי מדליות זהב, בריצת 400 מטר בתוצאה של 50.33 שניות ובריצת שליחות 4x400 מטר בתוצאה של 3:22.34 דקות.

באליפות העולם שנערכה בגטבורג, שוודיה בשנת 1995 זכתה פרק במדליית זהב בריצת 400 מטר בתוצאה של 49.28 שניות, לפני פולין דייוויס-תומפסון מבהאמה (49.96 שניות) וג'יירל מיילס קלארק מארצות הברית (50.00 שניות).

===אולימפיאדת השיא===
באולימפיאדת אטלנטה (1996) זכתה פרק בשתי מדליות זהב בריצת 200 מטר בתוצאה של 22.12 שניות, לפני אוטי (22.24 שניות) ומרי אוניאלי-אומגבמי מניגריה (22.38 שניות), בשלב חצי הגמר היא קבעה את התוצאה המהירה בתחרות (22.07 שניות) ובריצת 400 מטר בשיא אישי ואולימפי חדש של 48.25 שניות (השיא הנוכחי), לפני קתי פרימן מאוסטרליה (48.63 שניות) ופלילט אוגונקויה מניגריה (49.10 שניות). נוסף לכך, היא סיימה במקום שישי בריצת שליחות 4x100 מטר בתוצאה של 42.76 שניות, המנצחת הייתה ארצות הברית (41.95 שניות). בכך הייתה לאתלטית השנייה בהיסטוריה אחרי ואלרי בריסקו-הוקס מארצות הברית שזכתה בשתי ריצות אלו באולימפיאדה אחת והראשונה והיחידה בהיסטוריה שהגנה על תוארה בריצת 400 מטר.

לאחר היעדרות משתי אליפויות העולם באתלטיקה (אתונה 1997 וסביליה 1999) הסקרנות סביב כושרה של פרק הייתה רבה. היא הגיעה למשחקים האולימפיים שנערכו בסידני בשנת 2000, כשברקע היריבות בינה לבין סגניתה ופעמיים אלופת העולם הטרייה קתי פרימן המקומית, שהדליקה את הלפיד בטקס הפתיחה. היא התגוררה במקום שקט, שלא בכפר האולימפי על מנת להתרכז בתחרות, אבל עשרות העיתונאים הצליחו לאתר אותה. בסופו של דבר היא החליטה לפרוש מהתחרות ולעזוב את אוסטרליה. בדרכה חזרה הביתה, בחניית הביניים בסינגפור התרחשה קטטה בין חברה האלוף האולימפי אנטואן מייבנק לאחד העיתונאים, דבר שזכה לפרסום נרחב בכתבת שער בעיתונים בצרפת ובאוסטרליה. הפרישה לוותה בשמועות בדבר שימוש באימרוץ.

פרק ניסתה לחזור לכושר בשנת 2003 על מנת להשתתף באליפות העולם שנערכה בפריז, אך לבסוף היא לא השתתפה. שנה לאחר מכן, היא הודיעה על פרישה מספורט תחרותי.

משנת 2004 משמשת פרק כיועצת ומסקרת באירועים ספורטיביים במיוחד עבור עיתון הספורט L'équipe. בן זוגה הוא הספורטאי סבסטיאן פורקאס ובחודש מרץ 2010 נולד בנם.

== שיאיה האישיים ==
מארי-ז'וזה פרק, אולימפיאדת אטלנטה 1996.
אצטדיון פתוח
*ריצת 100 מטר: 10.96 שניות (1991) 
*ריצת 200 מטר: 21.99 שניות (1993) שיא צרפתי
*ריצת 400 מטר: 48.25 שניות (1996) שיא אולימפי ושיא צרפתי
*ריצת 400 מטר משוכות: 53.21 שניות (1995) שיא צרפתי
אולם סגור
*ריצת 200 מטר: 23.21 שניות (1989)
*ריצת 400 מטר: 51.44 שניות (1996)

== קישורים חיצוניים ==

* 

==הערות שוליים==

קטגוריה:אצניות צרפתיות
קטגוריה:אלופות עולם באתלטיקה
קטגוריה:נושאי דגל צרפת באולימפיאדה
קטגוריה:אתלטיות באולימפיאדת סיאול (1988)
קטגוריה:אתלטיות באולימפיאדת ברצלונה (1992)
קטגוריה:אתלטיות באולימפיאדת אטלנטה (1996)
קטגוריה:זוכי פרס ESPY: אתלטית השנה
קטגוריה:אלופות אולימפיות מצרפת
קטגוריה:אלופות אולימפיות: ריצת 200 מטרים
קטגוריה:אלופות אולימפיות: ריצת 400 מטרים
קטגוריה:מדליקי הלפיד האולימפי
קטגוריה:צרפתיות שנולדו ב-1968
קטגוריה:צרפתים שנולדו ב-1968